পিনাকি দাসগুপ্ত  বঙ্গবন্ধু এভিনিউতে ২১ আগস্ট বর্বরোচিত গ্রেনেড হামলার মামলায় বর্ধিত তদন্ত শেষ করেছে তদন্ত সংস্থা সিআইডি। চার্জশিটে আসামি হিসেবে বিএনপি চেয়ারপারসন সাবেক প্রধানমন্ত্রী খালেদা জিয়ার রাজনৈতিক সচিব হারিছ চৌধুরী, বিএনপি নেতা সালাহউদ্দিন কাদের চৌধুরী, জামায়াতের সেক্রেটারি জেনারেল আলী আহসান মোহাম্মদ মুজাহিদ, সাবেক স্বরাষ্ট্রমন্ত্রী লুৎফুজ্জামান বাবরসহ ১৮ জনের নাম থাকছে। তদন্তে বিরোধীদলীয় নেতা খালেদা জিয়ার জ্যেষ্ঠ পুত্র তারেক রহমানের সম্পৃক্ততার কিছু  প্রমাণ পেলেও তাকে আসামি করা হবে কি-না এ ব্যাপারে গতকাল পর্যন্ত কোনো সিদ্ধান্ত হয়নি। তবে কোনো কারণে তদন্ত রিপোর্ট আগামী বুধবারের মধ্যে দেওয়া সম্ভব না হলেও চলতি মাসের মধ্যেই দাখিল করবে বলে সিআইডির কর্মকর্তারা নিশ্চিত করেছেন। ২১ আগস্ট গ্রেনেড হামলা মামলার প্রথম চার্জশিটের ২২ জন আসামিকেও এ চার্জশিটে অন্তর্ভুক্ত করা হচ্ছে।  মামলার তদন্ত কর্মকর্তা সিআইডির বিশেষ পুলিশ সুপার আবদুল কাহ্হার আকন্দ সমকালকে জানান, তদন্তকাজ অনেকটা গুছিয়ে আনা হয়েছে। মঙ্গলবার অনেকটা নিশ্চিত করে বলা  যাবে, কবে চার্জশিট দাখিল করা  সম্ভব।  সিআইডি সূত্র জানায়, সম্পূরক চার্জশিটের অন্য আসামিরা হচ্ছেন_ সামরিক গোয়েন্দা অধিদফতরের (ডিজিএফআই) সাবেক মহাপরিচালক মেজর জেনারেল (অব.) রেজ্জাকুল হায়দার চৌধুরী, জাতীয় নিরাপত্তা গোয়েন্দা সংস্থার (এনএসআই) সাবেক মহাপরিচালক ব্রিগেডিয়ার জেনারেল (অব.) আবদুর রহিম, নিষিদ্ধ জঙ্গি সংগঠন হরকাতুল জিহাদের (হুজি) বর্তমান আমির মাওলানা শেখ ফরিদ, হুজির নায়েবে আমির মাওলানা আবদুল হান্নান ওরফে সাবি্বর, মাওলানা আবদুল রউফ, খালেদা জিয়ার ভাগ্নে সাইফুল ইসলাম ডিউক, ডিজিএফআইর সাবেক কর্মকর্তা লে. কর্নেল সাইফুল ইসলাম  জোয়ার্দার (বরখাস্ত), বিএনপির ঢাকা মহানগর শাখার নেতা ও ৫৩ নম্বর ওয়ার্ড কাউন্সিলর আরিফুর রহমান, হুজির সাবেক আমির ও ইসলামিক ডেমোক্রেটিক পার্টির (আইডিপি) আহ্বায়ক মাওলানা আবদুস সালাম, কাশ্মীরি জঙ্গি আবদুল মাজেদ ভাট ওরফে ইউসুফ ভাট, আবদুল মালেক ওরফে গোলাম মোস্তফা ও বিএনপি নেতা শাহ মোফাজ্জল হুসাইন কায়কোবাদ।  বর্ধিত তদন্তকালে আদালতে ১৬৪ ধারায় স্বীকারোক্তিমূলক জবানবন্দি দিয়েছেন মাওলানা আবদুস সালাম, কাশ্মীরি জঙ্গি মাজেদ ভাট, আবদুল মালেক ও মামলার প্রথম চার্জশিটভুক্ত আসামি হরকাতুল জিহাদ নেতা (হুজি) মুফতি হান্নান। মুফতি  হান্নান গত ৭ এপ্রিল ২১ আগস্ট গ্রেনেড হামলা মামলায় তৃতীয় দফায় ১৬৪ ধারায় জবানবন্দি দেন। এতে এ হামলার ষড়যন্ত্র ও গ্রেনেড সরবরাহের বিষয়ে কয়েকজন নতুন আসামির নাম প্রকাশ করেন।  সিআইডি সূত্র জানায়, সাক্ষ্য-প্রমাণ ও গ্রেফতার হওয়া আসামিদের জবানবন্দিতে নিশ্চিত হওয়া গেছে, ২১ আগস্ট গ্রেনেড হামলার বিষয়টি তারেক রহমান জানতেন। মুফতি হান্নানের দেওয়া জবানবন্দিতে তারেক রহমান, হারিছ চৌধুরী, সাকা চৌধুরী, মুজাহিদ, কায়কোবাদসহ অনেকের নাম উঠে আসে।  মামলার প্রথম চার্জশিট ও বর্ধিত তদন্ত : দীর্ঘ তদন্ত শেষে ঘটনার ৪৬ মাস পর  ২০০৮ সালের ১১ জুন সিআইডির সিনিয়র এএসপি ফজলুল কবির ২২ জনকে আসামি করে ঢাকার মুখ্য মহানগর হাকিম আদালতে হত্যা ও বিস্ফোরক আইনে দুই মামলার চার্জশিট দাখিল করেন। মামলা দুটি একই বছর দ্রুত বিচার আদালতে স্থানান্তর হয়। রাষ্ট্রপক্ষের আবেদনের পরিপ্রেক্ষিতে ২০০৯ সালের ৩ আগস্ট দুই মামলা অধিকতর তদন্তের আদেশ দেওয়া হয়। আদেশে নেপথ্য মদদদাতা ও গ্রেনেডের উৎস সম্পর্কে নিশ্চিত হওয়ার কথা বলা হয়। এরপর সিআইডির বিশেষ পুলিশ সুপার আবদুল কাহ্হার আকন্দ মামলটির অধিকতর তদন্ত শুরু করেন। পাশাপাশি মামলাটি ভিন্ন খাতে পরিচালনা ও জজ মিয়া নাটক  সাজানোর ঘটনায় সিআইডির সাবেক তিন কর্মকর্তার বিরুদ্ধে মতিঝিল থানায় মামলা করা হয়।  গ্রেনেডের উৎস : বর্ধিত তদন্তের পর সিআইডি কারাগারে আটক বিএনপি নেতা সাবেক প্রতিমন্ত্রী আবদুস সালাম পিন্টু, মুফতি হান্নানসহ আরও অনেককে জিজ্ঞাসাবাদ করে। আইডিপি নেতা আবদুস সালাম ও কাশ্মীরি জঙ্গি ইউসুফ ওরফে মাজেদ ভাট, আবদুল মালেকের দেওয়া ১৬৪ ধারায় স্বীকারোক্তিমূলক জবাবনন্দিতে বেরিয়ে আসে গ্রেনেডের উৎস। পাশাপাশি সাক্ষী হিসেবে আদালতে জবানবন্দি দেন ডিজিএফআইর সাবেক মেজর (বরখাস্ত) সৈয়দ মনিরুল ইসলাম।  জবানবন্দিতে আবদুস সালাম জানিয়েছেন,  গ্রেনেড হামলার আগেই কয়েক দফায় হাওয়া ভবনে বৈঠক হয়। বৈঠকে তারেক রহমান ও হারিছ চৌধুরী, আবদুস সালাম পিন্টুসহ বিএনপির বেশ কয়েকজন নেতা উপস্থিত ছিলেন। গ্রেনেডের সরবরাহকারী আবদুস সালাম পিন্টুর ভাই মাওলানা তাজউদ্দিনকে দেশ থেকে পালিয়ে যেতে সহায়তা করেন লুৎফুজ্জামান বাবর।  অপরদিকে গ্রেনেডের উৎস সম্পর্কে জঙ্গি মাজেদ ভাট জানান, পাকিস্তানভিত্তিক জঙ্গি সংগঠন লস্কর-ই-তৈয়বা কাশ্মীরের জঙ্গি সংগঠনের কাছে অস্ত্র ও গোলাবারুদ সরবরাহ করত। পাকিস্তান থেকে কাশ্মীরে অস্ত্র ও গোলাবারুদ সরবরাহ করা ছিল কঠিন। লস্কর-ই-তৈয়বার হয়ে  অস্ত্র-গোলাবারুদ সমুদ্রপথে বাংলাদেশে আসত। এসব অস্ত্র কাশ্মীরে পেঁৗছে দেওয়ার দায়িত্বে ছিলেন মাওলানা তাজউদ্দিন। ২০০৪ সালের প্রথম দিকে লস্কর-ই-তৈয়বার ৩২টি গ্রেনেডভর্তি একটি কার্টন নিজের হেফাজতে রেখে দেন তাজউদ্দিন। মাওলানা তাজউদ্দিনের গ্রেনেড রাখার বিষয়টি মাজেদ ভাটসহ কয়েকজন জানতেন। সিলেটের মাজার, ২১ আগস্ট বঙ্গবন্ধু এভিনিউতে হামলায় ওই গ্রেনেডই ব্যবহৃত হয়।  প্রথম চার্জশিটের ১৪ জন কারাগারে : চার্জশিটভুক্ত ২২ আসামির মধ্যে ১৪ জন গ্রেফতার হয়ে কারাগারে রয়েছেন। তারা হলেন_ সাবেক উপমন্ত্রী আবদুস সালাম পিন্টু, জঙ্গি নেতা  মুফতি হান্নান, তার ভাই মফিজুর রহমান ওরফে অভি, আবুল কালাম আজাদ, শরিফ শহিদুল ইসলাম ওরফে বিপুল, মাওলানা আবু সাই ওরফে ডা. আবু জাফর, জাহাঙ্গীর আলম, মাওলানা আবু তাহের, হোসাইন আহমেদ ওরফে তামীম, মুফতি মইন উদ্দিন শেখ ওরফে আবু জান্দাল, আরিফ হাসান ওরফে সুমন, রফিকুল ইসলাম গাজী ওরফে সবুজ, উজ্জ্বল ওরফে রতন ও শাহাদাত উল্লাহ জুয়েল। পলাতক রয়েছেন পিন্টুর ভাই গ্রেনেড সরবরাহকারী মাওলানা তাজউদ্দিন (টাঙ্গাইল), মোঃ ইকবাল (ঝিনাইদহ), মাওলানা আবু বকর (বরিশাল), মোঃ খলিলুর রহমান (মাগুরা), জাহাঙ্গীর আলম ওরফে বদর (দোহার, ঢাকা) ও মাওলানা  লিটন ওরফে জোবায়ের ওরফে দেলোয়ার (গোপালগঞ্জ)। এছাড়া আসামি দুই যমজ ভাই ভারতের দিলি্লর তিহার জেলে আটক আনিসুল মোরসালিন ও মহিবুল মোত্তাকিন (ফরিদপুর)।  মামলার ষষ্ঠ তদন্ত কর্মকর্তা আবদুল কাহ্হার আকন্দ : সিআইডির বিশেষ পুলিশ সুপার আবদুল কাহ্হার আকন্দ মামলার ষষ্ঠ তদন্ত কর্মকর্তা। অপর কর্মকর্তারা হলেন_ মতিঝিল থানার তৎকালীন এসআই মোঃ আমির হোসেন, গোয়েন্দা পুলিশের ইন্সপেক্টর মোঃ শামছুল ইসলাম, সিআইডির সাবেক এএসপি মোঃ আবদুর রশিদ এবং এএসপি মুন্সি আতিকুর রহমান ও সিআইডির সিনিয়র এএসপি ফজলুল কবির। ভুল পথে তদন্ত চালিয়ে  প্রকৃত অপরাধীদের আড়ালে রাখার অভিযোগে সিআইডির সাবেক এএসপি মোঃ আবদুর রশিদ এবং এএসপি মুন্সি আতিকুর রহমান ও সিআইডিতে মামলার সুপারভিশন কর্মকর্তা সিআইডির সাবেক পুলিশ সুপার মোঃ রুহুল আমিনের বিরুদ্ধে পল্টন থানায় মামলা দায়ের করেন মামলার পঞ্চম তদন্ত কর্মকর্তা এএসপি ফজলুল কবির। ২১ আগস্ট গ্রেনেড হামলা মামলার সম্পূরক চার্জশিট প্রদানের পর তাদের বিরুদ্ধে দায়ের করা মামলারও চার্জশিট দাখিল করা হচ্ছে বলে সিআইডি সূত্র নিশ্চিত করেছে। (The Daily Samakal)